b'\n_START_ARTICLE_\nIrena Budri\xc5\xabnien\xc4\x97-Jurgel\xc4\x97nait\xc4\x97\n_START_PARAGRAPH_\nIrena Budri\xc5\xabnien\xc4\x97-Jurgel\xc4\x97nait\xc4\x97 (g. 1936 m. gegu\xc5\xbe\xc4\x97s 10 d. Utenoje) \xe2\x80\x93 chorved\xc4\x97 ir pedagog\xc4\x97.\n_START_SECTION_\nBiografija\n_START_PARAGRAPH_\nBaigusi Utenos 2-\xc4\x85j\xc4\x85 vidurin\xc4\x99 mokykl\xc4\x85, 1954\xe2\x80\x931958 m. choro dirigavimo mok\xc4\x97si Vilniaus J. Tallat-Kelp\xc5\xa1os muzikos mokykloje (d\xc4\x97st. D. Einikien\xc4\x97). 1958\xe2\x80\x931963 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (doc. P. Bekerio klas\xc4\x97)._NEWLINE_Nuo 1956 m. kur\xc4\xaf laik\xc4\x85 dirbo muzikos vadove Vilniaus 8-ajame vaik\xc5\xb3 dar\xc5\xbeelyje, o 1959\xe2\x80\x931964 m. buvo muzikos ir dainavimo mokytoja, vaik\xc5\xb3 chor\xc5\xb3 vadov\xc4\x97 Vilniaus 22-ojoje vidurin\xc4\x97je mokykloje. Jaunu\xc4\x8di\xc5\xb3 ir jauni\xc5\xb3 chorus pareng\xc4\x97 1964 m. I respublikinei moksleivi\xc5\xb3 dain\xc5\xb3 \xc5\xa1ventei._NEWLINE_1965\xe2\x80\x931967 m. Vilniaus valstybinio pedagoginio instituto Fizikos \xe2\x80\x93 matematikos fakulteto meno b\xc5\xabreli\xc5\xb3 vadov\xc4\x97, student\xc5\xb3 dain\xc5\xb3 ir \xc5\xa1oki\xc5\xb3 ansamblio \xe2\x80\x9e\xc5\xa0viesa" chormeister\xc4\x97. Su \xc5\xa1iuo kolektyvu gastroliavo Lietuvoje, Rusijoje, Vokietijoje ir Suomijoje._NEWLINE_Nuo 1966 m. choro dirigavimo ir kit\xc5\xb3 disciplin\xc5\xb3 d\xc4\x97stytoja, dieninio ir neakivaizdinio skyriaus choro studij\xc5\xb3 chormeister\xc4\x97 Vilniaus J. Tallat-Kelp\xc5\xa1os auk\xc5\xa1tesniojoje muzikos mokykloje (konservatorijoje). I\xc5\xa1ugd\xc4\x97 apie 50 jaun\xc5\xb3j\xc5\xb3 chorved\xc5\xbei\xc5\xb3, kuri\xc5\xb3 dalis s\xc4\x97kmingai pasirod\xc4\x97 ir respublikiniuose jaun\xc5\xb3j\xc5\xb3 atlik\xc4\x97j\xc5\xb3 konkursuose. Para\xc5\xa1\xc4\x97 metodin\xc4\xaf darb\xc4\x85 \xe2\x80\x9eKai kurie choro dirigavimo individuali\xc5\xb3 mokymo plan\xc5\xb3 sudarymo principai", tris diplomus peln\xc4\x97 respublikiniuose pedagoginiuose skaitymuose. Yra Lietuvos muzik\xc5\xb3 draugijos nar\xc4\x97. I\xc5\xa1augino du s\xc5\xabnus: Antan\xc4\x85 ir Romuald\xc4\x85.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'